هاد الانتخابات كانوا فيها الكثير من المفاجآت، ولكن من بين أبرزها أن حزب “البام” رغم جميع الصراعات اللي كيعاني منها قدر يجيب الرتبة الثانية، في حين أن حزب “البيجيدي” نزل إلى الدرك الأسفل بشكل مهين. أما بالنسبة لحزب “الأحرار” فكان متوقع أنه يجيب الرتبة الأولى نظرا للخدمة ديال 5 سنوات اللي دارها أخنوش وليكيپ ديالو. لكن بالنسبة لفوز حزب “البام” بالرتبة الثانية، وحصوله على 82 مقعد، فهذا بكل تأكيد ماعندوش علاقة بالأمين العام أو بالقيادات دالحزب، ذلك أن الأمين العام عبد اللطيف وهبي ماعندوش شي تجربة مهمة وعمرو مادار تسيير حتى لجماعة قروية، والمرة الوحيدة اللي ربح فيها البرلمان كان بسباب حب الناس لخوه حميد وهبي، لذلك فعبد اللطيف كان سببا في التفرقة داخل الحزب منذ توليه منصب الأمين العام. أما باقي القيادات فهي ماكتعرفش فهادشي دالانتخابات، وكانت ناضت بين هاد القيادات روينة كبيرة بسباب الترشيحات، ونقطة القوة الوحيدة الي كانت عند الباميين هي محمد الحموتي، اللي قاد لجنة الانتخابات سنة 2016 ورسم الخريطة السياسية ديال الحزب فالمغرب، وحتى فأحلك الظروف ديال “البام”، قدر أنه يدبر أمور التزكيات واخا وقع ترحال كبير من الحزب، وتمكن من تعويض هاد الترحال. المفاجأة اللي ممكن تعتابر صدمة هي حصول “البيجيدي” على 12 مقعد برلماني، حيث أنه كان معروف باللي التصويت العقابي غادي يزلزل الحزب الذي يقود الحكومة، لكن أكثر المتشائمين فهاد الحزب أو المتفاءلين خارجه، ماكانوش كيعتاقدو هاد النهاية الصادمة لحزب “لامبة”. طبعا السبب الرئيسي لما وقع، هو ضعف الأمين العام للحزب سعد الدين العثماني، وبسباب هاد الضعف فالشخصية وغياب الكاريزما، وقع انهيار الحزب. ومن الصعب القول أن الصحافة أو “الأحرار” أو الدولة هوما اللي تسببو فالنتيجة، أو حتى إستعمال المال، لأن هادشي كان في 2011، وكان أيضا في 2016، ولكن ديك الساعات حزب العدالة و التنمية كان متماسك وكان عندو أمين عام قوي، وحتى شعبوي، اللي هو بنكيران. والفرق بين “البام” و”البيجيدي” هو جوج ديال الأشخاص، واحد قدر ينقذ الحزب من فضيحة ويخطط مزيان للانتخابات، والثاني غرق الحزب ورجعو بحال شي ودادية ديال الحي ونزل بيه للقاع. 
تحليل. كيفاش “البام” يجي الثاني و”البيجيدي” يجي الثامن؟.. حزب “التراكتور” قتلوه الصراعات و “اللامبة” حزب بقائد ماعندوش كاريزما 